
Molnár Gyula képviselő, a bizottság elnöke

Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Aranyi János Gábor fogja aláírni. Javasolta, hogy a 2024. január 31-i testületi ülés elé kerülő alábbi napirendi pontokat tárgyalja meg és véleményezze a bizottság.

Elnök úr megkérdezi a bizottság tagjaitól, hogy ki ért egyet a napirendi pontokkal?

A bizottság tagjai 3 igen szavazattal, ellenszavazat nélkül az alábbi határozatot hozták:

1/2024. (I. 31.) P. Ü. V. Biz. normatív határozata

Napirend elfogadása

(2024. január 31.)











H a t á r o z a t


I.
2.)  Az önkormányzat 2024. évi költségvetésének megtárgyalása,
és a költségvetési rendelet megalkotása
II.       6.)  Tájékoztató a Polgármester 2023. évi szabadságának felhasználásáról,

                  valamint a Polgármester 2024. évi szabadságolási ütemtervének

                  jóváhagyása

III.    7. a)  Iparterület TRT módosítása, HÉSZ módosítása
           IV.    7. e)  Pályázattal kapcsolatos döntés (VP6-19.2.1-91-6-22)
           V.     7. f)   Közterület tulajdonba adásának jóváhagyása
         VI.     7. g)  Forgács utcai épülettel kapcsolatos döntés
         VII.    7. i)   Építési telek kialakításával kapcsolatos javaslat
A napirendi pontok elfogadása után megkezdődött azok egyenkénti tárgyalása.

I. Napirend:

    2.)  Az önkormányzat 2024. évi költségvetésének megtárgyalása,
          és a költségvetési rendelet megalkotása
          Előterjesztő: Vörös Sándor polgármester
          Előterjesztésért felelős: Ginál Róbert gazdálkodási csoportvezető

Molnár Gyula képviselő, a bizottság elnöke

Az előterjesztést mindenki megkapta. Én úgy gondolom, hogy a több mint kettő milliárdos költségvetés egy jelentős előrelépés. Az előterjesztés szerint jelentős pénzmaradvány maradt, amit igénybe fogunk venni az előterjesztés szerint. Végig nézve különösebb észrevételem nincs, ha végre tudjuk ezt a 2.067.017.316 Ft-os költségvetést hajtani, akkor stabil marad az önkormányzat gazdálkodása. Fejlődünk is. Magam részéről javaslom ennek az elfogadását. 
Aranyi János Gábor képviselő, a bizottság tagja

Egyedül a költségvetésben az önkormányzati hivatalnál dolgozók béremelésével kapcsolatban kérdezek, hogy mit és hogy lehet megoldani, hogy ők is részesüljenek januártól decemberig az emelésben? Úgy látom, hogy az ő bérük a többi intézményhez képest elég alacsony.

Vörös Sándor polgármester úr

A költségvetéssel kapcsolatban el szeretném mondani, hogy azokat a feladatokat, amelyeket kötelezően vagy önként vállaltan el akarja végezni az önkormányzat, meg tudja tenni. A számok azt mutatják, hogy ezeket a feladatokat tudjuk teljesíteni az intézmények és más vonatkozásban is. Gyakorlatilag azt lehet mondani, hogy az önkormányzat mozgástere a költségvetés megalkotásakor nagyon kicsi. Ezt arra alapozom, hogy régen az egyes normatívák között, az intézményeken belül lehetett bizonyos átcsoportosításokat tenni. Gyakorlatilag most erre semmiféle lehetőség nincsen. Tehát az intézményekre megkapott támogatási összegek az intézményen belül használódnak fel. Ha így nézzük az önkormányzat működési, mozgástere leszűkül a saját bevételekre. Önkormányzati hozzájárulást kell adni több intézmény működéséhez is. Ha levonjuk, hogy egyes intézményhez mennyit kell hozzárakni. Összességében 30-50 millió forint közötti összegről beszélünk. Ennek ellenére a működés beszorított határok között kiegyensúlyozott. A költségvetésben meg lett adva pár olyan tétel, amiről külön is szeretnék pár szót szólni. Lett beállítva plusz 20 millió forint útépítésre, ezt az összeget azért állítottuk be, mert a Katona J. utca felújítása tartalék listára került. Az anyagban elrejtve látszódik, hogy ez valóban 24,5 millió forintot jelent. Az én javaslatom az, hogy ezt az összeget a Katona J. utca felújítására fordítsuk. A korábban megkapott árajánlatok alapján az látszik, hogy ez az egész utcára nem elég. Mi az utcát négy részre felbontottuk, a költségbecslések alapján a legdrágább rész a Fő út és a Cédrus utca közötti, ezt 12 millió forintra becsülték. A többi nagyságrendben 8-9 millió forint közötti részek. Kettő dolgot dönthetünk vagy erre az utcára fordítjuk az összeget vagy megjelölünk másik utcát. Ha az első verziót választjuk, akkor a négy szakaszból ki kellene választani kettő szakaszt. Nyilván ez nem egy nagy összeg, ez mellett lesz kettő útépítésünk: a Petőfi és Alkony utca. A 24,5 millió forint úgy jött ki, hogy van benne valamennyi kátyúzás, egyéb útjavítás. Hallgatnám a véleményeteket ezzel kapcsolatban. Nyilván az volna a jó – bármelyik utcát vagy szakaszokat választjátok – ha árajánlatot tudnánk bekérni. 
Molnár Gyula képviselő, a bizottság elnöke

Én a Katona J. utcát javaslom és ezen belül a közepét. 

Tóth József képviselő, a bizottság elnökhelyettese

Nincs lehetőség pályázatra?

Vörös Sándor polgármester úr

Nekem azt mondták, hogy úgy állítsuk össze a költségvetést, hogy ne számoljunk vele, ha pedig lesz, akkor örüljünk neki. 

Tóth József képviselő, a bizottság elnökhelyettese

El kellene döntenünk, hogy az összegről döntünk, hogy betervezünk az idei évben 20 milliót, vagy rögtön meg is címkézzük, hogy mire fordítsuk. Szerintem nem kellene elköteleződnünk, hogy mit újítunk fel. Ha azt látjuk a költségvetésben, hogy nem tudunk több pénzt tenni útépítésben, pályázatra pedig nincs esély, akkor utána is el tudjuk dönteni. Ha meg van, akkor próbáljuk meg, hátha az egész utcára adnak pénzt. 

Aranyi János Gábor képviselő, a bizottság tagja

Hány négyzetméter lehet? A mostani piaci árakkal, munkadíj és ágyazat nélkül 4000 Ft/m2 összegre jönne ki. 
Vörös Sándor polgármester úr

Mondhatunk bármilyen utcát is, arra is árajánlatot kell kérni. 

Tóth József képviselő, a bizottság elnökhelyettese

Ezért kérdeztem, hogy mindenképpen meg kell-e címkézni, hogy mire fordítjuk a pénzt, vagy beállítjuk a költségvetésbe.

Aranyi János Gábor képviselő, a bizottság tagja

Nagyon sok utcánk van rossz állapotban, a kátyúzást mindenféleképpen meg kell csinálni, normálisan meg kell csinálni. Én is azt mondom, hogy el kell kezdeni a Katona J. utcától, a Fő út irányából haladva, ameddig a pénz tart, addig kell megcsináltatni. Jó lenne várni is, de mi van akkor, ha csak késő ősszel lesz kiírva pályázat. A kátyúzást pedig pár millió forintból meg lehet csináltatni. 

Aranyi Ágota intézményvezető

A kátyúzással az a baj, hogy rosszul csinálják. 

Vörös Sándor polgármester úr

Az a kérdésem, hogy kérjünk-e a Katona J. utcára tényleges árajánlatot? 

Kovács Péter képviselő úr

Kérjünk. 
Tóth József képviselő, a bizottság elnökhelyettese

Ha a többség szeretné kérjünk, csak én nem szerettem volna megcímkézni a pénzt. 
Aranyi János Gábor képviselő, a bizottság tagja

Ami lényeges, hogy jó legyen a műszaki tartalom kiírás. Azt javaslom, hogy négyzetméter árat kérjünk, ami azt jelenti, hogy addig csináltatjuk, ameddig tart a pénz.
Molnár Gyula képviselő, a bizottság elnöke

Megkérdezem a bizottság tagjaitól, hogy ki ért egyet azzal, hogy kérjünk be árajánlatot a Katona József utca felújítására, négyzetméter árra?
A bizottság tagjai 3 igen szavazattal, ellenszavazat nélkül egyetértettek a javaslattal.

Vörös Sándor polgármester úr

Az óvoda bérével kapcsolatban szeretnék felvetni egy dolgot. A koncepcióban szó volt erről a szociális bérkiegészítésről, amit akkor jóvá is hagytunk az óvodapedagógusok részére. Azóta némiképpen változott a helyzet, ezt a bértömeget a gazdasági vezető betervezte és tartalmazza a költségvetés. Viszont felmerült egy olyan dolog, hogy mindenkinek ugyanaz a bére, független az évei számától. Erre az óvoda tett egy javaslatot, amely az általunk megfogalmazott átlagos 20 % le van bontva életkor szerint. Az a javaslatom, hogy az óvoda ezirányú javaslatát fogadjuk el, így a vezető tudja az óvodapedagógusait differenciálni. 
Tóth József képviselő, a bizottság elnökhelyettese

Kérdésem, hogy az óvodánál nincs meg a Pedagógus I. és Pedagógus II., stb… kategória? Valószínű az óvónő nem tett azért, hogy meglegyen az előmenetele, ez igazából lustaság. 
Molnár Gyula képviselő, a bizottság elnöke

Ennek a fedezete? Ez támogatásból van vagy saját erőből?

Vörös Sándor polgármester úr

Benne van a költségvetésben. Minden intézménynél a költségvetési tárgyalást megejtettük, a lezárása után a költségvetés keretszámait kidobhattuk, mert a központtól kaptunk egy új összeget. Az óvoda konkrétan kapott címkézett bértámogatást. 
Tóth József képviselő, a bizottság elnökhelyettese

Mi lesz akkor, ha a fiatal pedagógus P2-be kerül, a 30 éve itt dolgozó óvónővel mit fogunk tenni, megint megemeljük a fizetését, mert a kezdő többet fog keresni?

Vörös Sándor polgármester úr

Az óvodában kettő kategória van, P1 és P2 kategória. Azt találták ki, hogy minősítési rendszer alapján differenciálva van a bér. Ezért van a kormányrendeletben meghatározva úgy, hogy amit most meghatároztak bért, az a minimum és lesz egy maximum bér is. Viszont azt elfelejtették odaírni, hogy a 600 eFt és az 1 millió forint között hogyan kell beosztani. Legutolsó infom, hogy 2025. szeptemberére fogják kidolgozni. 
Tóth József képviselő, a bizottság elnökhelyettese

Tulajdonképpen a kezdő pedagógusok kapták a legtöbb bért, ezzel próbálnák a fiatalokat benntartani a pályán, illetve odavonzani. Javaslom, hogy az intézményvezető döntse el, hogy kit és mekkora összegű kiegészítésben részesít.
Vörös Sándor polgármester úr

A hivatali bérrel kapcsolatos kérdéskör a következő, a koncepcióban 15 % volt beállítva 10 hónapra. Ha egész évre nézzük, akkor ez nem éri el a 15 %, hanem csak 12,5 %-ot. Az a javaslatom, hogy a 15 % helyett 18 % legyen. A gazdasági vezető elmondása szerint 1 % egymillió forintot jelent. A normatívát 16,4 főre kapja a hivatal, valójában 16 fő van. 

Nagy Erzsébet jegyző

Arról nem tehetünk, hogy a kormány nem támogatja a hivatal működését. Tulajdonképpen a hivatal önkormányzati feladatokat lát el nem állami feladatokat. 

Vörös Sándor polgármester úr

Szeretném a szociális támogatások és segélyek körét felhozni. A tavalyi szinten lett beállítva, viszont erre nulla forint állami támogatást kapunk. Ennek bevételi oldala már az idei évtől nincsen. Köszönhető annak, hogy az iparűzési adóbevétel növekedett, illetve a szolidaritási adó fizetési kötelezettségünk is. 
Tóth József képviselő, a bizottság elnökhelyettese

Ha összeadjuk, hogy mennyivel emelkednek a bevételeink és levonjuk belőle azt, amit az állam is levon, akkor nagyjából hol állunk?

Vörös Sándor polgármester úr

Az ipa bevétel a legnegatívabb összeggel lett beállítva. A civil szervezetek támogatását 50 %-kal emeltük. A fiatal házasokra 4 millió forint lett beállítva. 

Molnár Gyula képviselő, a bizottság elnöke

A beruházásoknál fel van sorolva a könyvtár pályázata, miből adódik a különbség?

Vörös Sándor polgármester úr

Bútorvásárlás lesz a különbség. Amit kaptatok ajánlatot, az a pályázatba beállított összeg és ez a napelem felszerelése, továbbá elektromos hálózat korszerűsítés is beletartozik, a maradék összeg a bútor. Plusz három fenkol lett belerakva. 
Tóth József képviselő, a bizottság elnökhelyettese

A könyvtárnál 200 eFt lett beállítva előadóra. Azért vetettem fel ezt a kérdést, mert idén lesz, hogy városunk 20 éve visszakapta a városi rangot. 

Vörös Sándor polgármester úr

Az a kérdés merült fel, hogy ennek a tiszteletére szervezünk-e valamit. A rendezvény szervezőin az vetődött fel, hogy Hídi fesztivált követő napon lenne megünnepelve. Felvetődött az is, hogy ennek helyszíne lenne a református templom, mert ott történt a várossá avatás is. Felmerült az is, hogy komolyzenei műsort szerveznénk.
Tóth József képviselő, a bizottság elnökhelyettese

Én már beszéltem a Kecskeméti Szimfonikus Zenekarral, eljönnének erre a napra. Elvárásuk 60 m2-es terület, helyszínnek a templom tetszett nekik. Ha jól emlékszem 10 millió forintra lett felemelve a művelődési ház éves költségvetése. 
Vörös Sándor polgármester úr

Az a kérdés, hogy szeretnénk-e megünnepelni a város 20 éves évfordulóját?

Tóth József képviselő, a bizottság elnökhelyettese

Igen szeretnénk. Az a kérdés, hogy spórolni akarunk-e vagy megakarjuk ünnepelni méltóképpen.
Aranyi János Gábor képviselő, a bizottság tagja
Ha jó lenne az idő, azt gondolom, jó lenne kint megtartani színpadon sokkal több dunavecseit vonzana, mint egy szimfonikus zenekar. 

Molnár Gyula képviselő, a bizottság elnöke

Megkérdezem a bizottság tagjaitól, hogy van-e valakinek még kérdése a napirendhez?

A bizottság tagjai részéről további kérdés nem volt. 

Molnár Gyula képviselő, a bizottság elnöke

Megkérdezem a bizottság tagjaitól, hogy ki ért egyet a javasolt módosítással kerüljön elfogadásra a benyújtott költségvetési rendelet tervezetet?

A bizottság tagjai 3 igen szavazattal, ellenszavazat nélkül a következő határozatot hozták:

2/2024. (I. 31.) P. Ü. V. Biz. hat.
Az önkormányzat 2024. évi költségvetésének megtárgyalása,

és a költségvetési rendelet megalkotása










   
  H a t á r o z a t

1./ A Pénzügyi, Ügyrendi és Városgazdálkodási Bizottság megtárgyalta „Az önkormányzat 2024. évi költségvetésének megtárgyalása, és a költségvetési rendelet megalkotása” című napirendet és az alábbi módosítással javasolja elfogadni a képviselő-testület számára:
- A Polgármesteri Hivatal köztisztviselői részére 18 %-os béremelkedés 10 hónapra,

- az óvodában dolgozó pedagógusok részére a szociális bérkiegészítést az óvodavezető osztja el. 
2./ Ezen határozatról értesül:

- Molnár Gyula képviselő, a bizottság elnöke
Molnár Gyula képviselő, a bizottság elnöke

Az előterjesztésben szerepel egy határozati javaslat, amely a hitelfelvételi korlát meghatározásról szól, amely törvényi előírás, hogy meg kell határoznunk. Javaslom a határozati javaslat elfogadását. 

Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 3 igen szavazattal, ellenszavazat nélkül a következő határozatot hozták:

3/2024. (I. 31.) P. Ü. V. Biz. hat.

Hitelfelvételi korlát megállapítása











H a t á r o z a t

1./ A Pénzügyi, Ügyrendi és Városgazdálkodási Bizottság úgy határoz, hogy 2024. évben esetlegesen felmerülő adósságot keletkeztető ügyletekhez a hitelfelvétel felső határát – 2024. évre tervezett bevételei alapján – 132.835.000 Ft-ban javasolja megállapítani.

2./ Ezen határozatról értesül:

- Molnár Gyula képviselő, a bizottság elnöke

II. Napirend:

6.) Tájékoztató a Polgármester 2023. évi szabadságának felhasználásáról,
       valamint a Polgármester 2024. évi szabadságolási ütemtervének jóváhagyása
            Előterjesztő: Vörös Sándor polgármester

            Előterjesztésért felelős: Nagy Erzsébet jegyző
Molnár Gyula képviselő, a bizottság elnöke

A főállású polgármester évi huszonöt munkanap alapszabadságra és tizennégy munkanap pótszabadságra jogosult. A polgármester előterjesztésére a képviselő-testület minden év február 28-ig jóváhagyja a polgármester szabadságának ütemezését. A szabadságot az ütemezésben foglaltaknak megfelelően kell kiadni, valamint igénybe venni. A polgármester a szabadság igénybevételéről a képviselő-testületet a következő ülésen tájékoztatja. A polgármester a szabadságot az ütemezéstől eltérően csak előre nem látható, rendkívüli esetben, vagy az igénybevételt megelőzően legkésőbb tizenöt nappal megtett előzetes bejelentést követően veheti igénybe. Minden év január 31-ig a jegyző által vezetett nyilvántartás alapján meg kell állapítani a polgármester előző évben igénybe vett szabadságának mértékét, és a ki nem adott szabadságot a tárgyévi szabadsághoz hozzá kell számítani. 2023. évről áthozott szabadsága 37 nap, melyet 2023. március 31. napjáig tervezi igénybe venni. Erre az évre 29 nap szabadság jár. Javaslom a határozati javaslat elfogadását.
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 3 igen szavazattal, ellenszavazat nélkül a következő határozatot hozták:

4/2024. (I. 31.) P. Ü. V. Biz. hat.

Polgármester szabadságának ütemezése 









H a t á r o z a t











A Pénzügyi, Ügyrendi és Városgazdálkodási Bizottság megtárgyalta Vörös Sándor polgármester előterjesztését és a következő határozatot hozza:

1./ A bizottság úgy határoz, hogy javasolja elfogadni Vörös Sándor polgármester 2023. évi szabadságának felhasználásáról és a 2024. évi szabadságának ütemezését a határozat melléklete szerinti tartalommal.
2./ Ezen határozatról értesül:
- Molnár Gyula P.Ü.V. Bizottság elnöke

III. Napirend:
       7. a)  Iparterület TRT módosítása, HÉSZ módosítása
                Előterjesztő: Vörös Sándor polgármester
                Előterjesztésért felelős: Nagy Erzsébet jegyző
                Tárgyalja: P.Ü.V. Bizottság
Molnár Gyula képviselő, a bizottság elnöke

A fejlesztési cél a terület ipari-gazdasági célú hasznosítása, építőanyag gyártó üzem és kiszolgáló létesítményei elhelyezésére. A fejlesztést több lépésben kívánja megvalósítani az ingatlant fejlesztő szervezet. Első lépésben vasalt és vasalatlan betontermékek gyártását végző üzem létesítését tervezi, mely üzem nyersanyag ellátásához és késztermék kiszállításához kiváló közúti, vasúti és vízi kapcsolat létesíthető a lakóövezetek érintése nélkül. A további lépésekben nyers-, félkész- és késztermék raktárak, térszíni tárolók valamint a beszállítók épületei kerülhetnek elhelyezésre a fejlesztési területen. A terület beépítése tervszerű, a beépítési koncepció a hatékony területfelhasználás és közműellátás figyelembe vételével készült. A tervezett gyárterület kisebb, mint a módosítással érintett terület. A gyárterületen 12 csarnoképület elhelyezése tervezett, összesen 110.000 m2 területtel. Az első lépésben tervezett üzem kiépítés két ütemben történik. Az első ütem 100 fő a második 50 fő részére biztosít új munkahelyet. A módosítás munkahelyteremtés, gazdaságfejlesztés érdekében indokolt. A településen nincs a tervezett célra már kijelölt megfelelő terület, mivel a kijelölt gazdasági területek kereskedelmi szolgáltató, logisztikai területek, ahol gyártó tevékenység nem folytatható. Javaslom a rendelet tervezet és a határozati javaslat elfogadását.
Megkérdezem a bizottság tagjaitól, hogy ki ért egyet a Helyi Építési Szabályzatról szóló rendelet tervezet elfogadásával, valamint a határozati javaslat elfogadásával?

A bizottság tagjai 3 igen szavazattal, ellenszavazat nélkül az alábbi határozatot hozták:
5/2024. (I. 31.) P. Ü. V. Biz. hat.

Iparterület TRT módosítása, HÉSZ módosítás




















    





        H a t á r o z a t









1./ A Pénzügyi, Ügyrendi és Városgazdálkodási Bizottság megtárgyalta a napirendet és úgy határoz, hogy a helyi építési szabályairól szóló 29/2004. (X.27.) önkormányzati rendeletét módosítását javasolja elfogadni.
2./ A bizottság továbbá úgy határoz, hogy az épített környezet alakításáról és védelméről szóló többször módosított 1997. évi LXXVIII. törvény 6.§ (1) és 9/B. § (2) bekezdés a) pontja alapján biztosított jogkörében a 344/2004. számú határozattal jóváhagyott településszerkezeti terv módosítását az alábbiak szerint javasolja elfogadni.
A bizottság javasolja elfogadni 
- a településszerkezeti terv leírásának 1. melléklet szerinti módosítását, 

- a településszerkezeti tervlap 2. melléklet szerinti módosítását.

3./ Ezen határozatról értesül:

- Molnár Gyula képviselő, a bizottság elnöke
IV. Napirend:

       7. e)  Pályázattal kapcsolatos döntés (VP6-19.2.1-91-6-22)
                 Előterjesztő: Vörös Sándor polgármester

     Előterjesztésért felelős: Vörös Sándor polgármester0
Molnár Gyula képviselő, a bizottság elnöke

Felkérem Polgármester urat a napirend ismertetésére.

Vörös Sándor polgármester úr

A VP6-19.2.1-91-6-22 kódszámú „Helyi fejlesztések támogatása” című napelemes rendszer telepítése tárgyú, a könyvtár épületére tervezett – ajánlati felhívásra beérkezett, Zoldor Electronic Mérnöki Kft. ajánlatát fogadja el 3.810.000 Ft összegben. Javaslom, hogy az ajánlatban szereplő áron megrendelhessem a napelemes rendszer telepítését. 
Tóth József képviselő, a bizottság elnökhelyettese

Kérdésem, hogy hibrid invertert építenek be? Annyi a különbség, hogy az egyik a hálózatba táplál vissza, a másik pedig képes arra, hogy egy kihelyezett akkumulátort töltsön. 

Vörös Sándor polgármester úr

Ha a bútorok vonatkozásában, akitől kaptunk ajánlatot és azon az áron be is szállítja, akkor célszerű lenne megrendelni. A pályázatot utána le is lehetne zárni, mivel utófinanszírozott. 

Molnár Gyula képviselő, a bizottság elnöke

Megkérdezem a bizottság tagjaitól, hogy ki ért egyet a határozati javaslat elfogadásával?
A bizottság tagjai 3 igen szavazattal, ellenszavazat nélkül az alábbi határozatot hozták:
6/2024. (I. 31.) P. Ü. V. Biz. hat.

Napelemes rendszer telepítésének

megrendelése




















    





    




    H a t á r o z a t









1./ A Pénzügyi, Ügyrendi és Városgazdálkodási Bizottság megtárgyalta a napirendet és úgy határoz, hogy a VP6-19.2.1-91-6-22 kódszámú, „Helyi fejlesztések támogatása” című, napelemes rendszer telepítése tárgyú – Vikár Béla Könyvtár épületére tervezett – ajánlati felhívására beérkezett, Zoldor Electronic Mérnöki Kft. ajánlatát javasolja elfogadni 3.810.000 Ft összegben. 

2./ Ezen határozatról értesül:

- Molnár Gyula képviselő, a bizottság elnöke
V. Napirend:

     7. f)  Közterület tulajdonba adásának jóváhagyása
              Előterjesztő: Vörös Sándor polgármester
              Előterjesztésért felelős: Vörös Sándor polgármester
Molnár Gyula képviselő, a bizottság elnöke

Az 51. sz. főút és a Kelédháti út kereszteződésében megvalósuló körforgalmi csomópont által érintett magántulajdonú ingatlanok rendezése érdekében kötendő háromoldalú szerződések előzményében Dunavecse Önkormányzat 7/2023.(V.25.) számú önk. rendeletével elfogadta a HÉSZ módosítást, mely többek között tartalmazza az 51. sz. főút és a Kelédháti út kereszteződésében megvalósuló körforgalom területéhez szükséges közlekedési területek leszabályozását is, különös tekintettel a 0265/37 és 076/14 hrsz-ú, magántulajdonban lévő ingatlanokból felhasznált területekre is. Az útügyi hatóság építési engedélyének kiadási feltétele volt, hogy e két tulajdonos hozzájáruljon a területek használatához, valamint a felhasznált 118 m2 és 121 m2 alapterületek más célú hasznosításának engedélyezéséhez. 
A Bács-Kiskun Vármegyei Kormányhivatal Földhivatali Főosztály Kunszentmiklósi Földhivatali Osztály 8. mellékelt határozataival engedélyezte e területek más célú hasznosítását, valamint önálló ingatlanok telekalakítását.

A Közlekedési, Műszaki Engedélyezési és Fogyasztóvédelmi Főosztály Útügyi Osztálya pedig a közlekedési létesítmények építésére, majd elkészültük után a forgalomba helyezésére adott engedélyt. Az útügyi hatóság a megépült létesítményekre vonatkozóan ideiglenes forgalomba helyezési engedélyt adott, a végleges engedély kiadásának feltétele pedig az érintett ingatlanok tulajdonjogi viszonyainak és az ingatlan nyilvántartásban történő rendezése. A vállalt határidők betartása miatt az útépítés által érintett magántulajdonú terület használatát nem a Magyar Közút Zrt. által lefolytatott kisajátítási eljárás során biztosítottuk, mert ezen eljárás több hónapos csúszást jelentett volna. Ezért a Beruházó adás-vételi előszerződést kötött a tulajdonosokkal.

A telekalakítási eljárások során az állami főépítész „kivett közterületként” fogadta el a kialakult ingatlanok művelési ágának meghatározását, ebből adódóan a végleges adás-vétel nem valósítható meg a Beruházó és magántulajdonosok között, mert közterület nem lehet magántulajdonban. Fentiek alapján a körforgalmi csomópont végleges forgalomba helyezési engedélyéhez szükséges ingatlanjogi viszonyok rendezése oly módon vihető végbe, hogy az önkormányzat, a magántulajdonosok és a Beruházó, Schneider Electric Kft között – mindkét ingatlanra vonatkozóan – háromoldalú szerződés, „telekalakítási megállapodás” jön létre. Melyben 
· Magántulajdonos, mint eladó

· Dunavecse Önkormányzata, mint vevő

· Schneider Electric Kft, mint fizetésre kötelezett szerepel.

Ezen szerződések létrejöttét követően a Beruházó benyújtja a földhivatalba az aláírt vázrajzokkal és engedélyező határozatokkal együtt, mely alapján a hatóság kivett közterületként, önálló helyrajzi számmal és az önkormányzat tulajdonjogával átvezeti az ingatlan nyilvántartásban. Javaslom a határozati javaslat elfogadását.
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 3 igen szavazattal, ellenszavazat nélkül az alábbi határozatot hozta:

7/2024. (I. 31.) P. Ü. V. Biz. hat.

Közterület tulajdonba adásának jóváhagyása








   

       H a t á r o z a t











1./ A Pénzügyi, Ügyrendi és Városgazdálkodási Bizottság megtárgyalta a napirendet és az alábbi javaslatot teszi: hogy az 51. sz. főút és a Kelédháti út kereszteződésében megvalósuló körforgalomi csomópont végleges forgalomba helyezési engedélyéhez szükséges ingatlanjogi viszonyok rendezése érdekében a 0265/37 és 076/14 hrsz-ú, magántulajdonban lévő ingatlanok tulajdonosai, mint eladók, Dunavecse Város Önkormányzata mint vevő, valamint a Schneider Electric Kft., mint fizetésre kötelezett között létrejövő háromoldalú szerződésekhez, „telekalakítási megállapodásokhoz”  javasol hozzájárulni.
2.) A bizottság javasolja felkérni 
a) Vörös Sándor polgármestert az 1./ pontban szereplő háromoldalú szerződések, „telekalakítási megállapodások” aláírására és a további teendők ellátására,

b) a Beruházót, hogy a szerződések létrejöttét követően nyújtsa be a földhivatala az aláírt vázrajzokkal és engedélyező határozatokkal együtt.

3.) Ezen határozatról értesül:

- Molnár Gyula képviselő, a bizottság elnöke

VI. Napirend:

       7. g)  Forgács utcai épülettel kapcsolatos döntés
                Előterjesztő: Vörös Sándor polgármester
 
    Előterjesztésért felelős: Nagy Erzsébet jegyző
Molnár Gyula képviselő, a bizottság elnöke

Felkérem a Polgármester urat a napirend ismertetésére.
Vörös Sándor polgármester úr

Arról kellene döntést hoznunk, hogy bölcsődeként akarjuk-e tovább funkcionáltatni, avagy nem. Ezt egyetlen egy dolog tudja befolyásolni, hogy hány gyermek fog bölcsődébe menni? Az egyik évben volt 60 születés, utána évben 35 volt. Ez utóbbi már problémás. A gyereklétszám alapján kellene eldöntenünk azt, hogy van-e szükség a másik épületre vagy nem. Ha az elmúlt 3 évben mindig a 60-as számot láttam volna, akkor azt mondom, hogy kell a másik épület. A született gyermekek 25 %-a nazarénus, akik nem szokták igénybe venni a bölcsődei ellátást. 

Aranyi János Gábor képviselő, a bizottság tagja

Fontos most erről dönteni?

Nagy Erzsébet jegyző

Igen, mert a működési engedélye le fog járni, ezért meg kell hosszabbítani.
Aranyi János Gábor képviselő, a bizottság tagja

Meghosszabbítjuk a működési engedélyt és mikor lesz rá ötlet, eldöntjük, hogy mi legyen vele.

Nagy Erzsébet jegyző

Hosszabbításnál személyi feltételt is kell biztosítani. 

Vörös Sándor polgármester úr

Bölcsődevezetőtől kérdezem, hogy van-e várólista?

Liptai-Kölesdi Ágnes bölcsődevezető

Kettő fő várakozik a felvételre. 

Vörös Sándor polgármester úr

Apostagi gyermek hány van a bölcsődében?

Liptai-Kölesdi Ágnes bölcsődevezető

5 fő. 

Vörös Sándor polgármester úr

Ameddig bölcsődeként funkcionál, nem tudunk rá pályázni sem. 
Liptai-Kölesdi Ágnes bölcsődevezető

Az ellenőrzésnél azt mondták, ha van élő szerződésünk, akkor biztosítanunk kell hozzá személyzetet is. 

Vörös Sándor polgármester úr

Mi van abban az esetben, ha bejelentjük, hogy felújítjuk az épületet?

Nagy Erzsébet jegyző

Abban az esetben új működési engedélyt kell kérni.

Aranyi János Gábor képviselő, a bizottság tagja

Javaslom, hogy szánjunk még rá egy kis időt, jól járjuk körbe a lehetőségeket, mielőtt döntünk. 

Tóth József képviselő, a bizottság elnökhelyettese

Az épület tetőszerkezete nagyon rossz állapotban van. 

Molnár Gyula képviselő, a bizottság elnöke

Megkérdezem a bizottság tagjaitól, hogy ki ért egyet azzal, hogy halaszuk el a döntést?
A bizottság tagjai 3 igen szavazattal, ellenszavazat nélkül a következő határozatot hozták:

8/2024. (I. 31.) P. Ü. V. Biz. hat.

Forgács utcai épülettel kapcsolatos döntés















H a t á r o z a t











1./ A Pénzügyi, Ügyrendi és Városgazdálkodási Bizottság megtárgyalta a napirendet és úgy határoz, hogy a Forgács utcai épület hasznosításával kapcsolatos döntést javasolja elhalasztani.
2./ Ezen határozatról értesül:

- Molnár Gyula képviselő, a bizottság elnöke

VII. Napirend:

        7. i) Építési telekkel kapcsolatos javaslat
                Előterjesztő: Vörös Sándor polgármester
                Előterjesztésért felelős: Nagy Erzsébet jegyző
Molnár Gyula képviselő, a bizottság elnöke

A Dunavecse 1872 hrsz-ú terület önkormányzati tulajdonban van. Alakját tekintve jelenleg nehezen kimérhető. A terület mellett található az 1828/3 (513 m2) hrsz-ú terület, amely a Dunavecsei Mezőgazdasági Zrt. tulajdonában van. A rendezéshez szükséges az 1828/3 hrsz-ú terület megvásárlása, hogy a térképen látható 1-2 telkek kialakításra kerülhessenek. Javaslom a határozati javaslat elfogadását. 
Vörös Sándor polgármester úr

Az ügyvezetővel beszéltem, elvileg azon az áron, ahogy mi el szoktuk adni a telkeket értékesítik a területet az önkormányzat számára. Ha megtörténik a telekrendezés utána el is tudjuk adni a telkeket. Én megfontolásra javaslom az 1873 hrsz-ú telket is, ami a Zöldért Zrt. területe. 
Molnár Gyula képviselő, a bizottság elnöke

Megkérdezem a bizottság tagjaitól, hogy ki ért egyet a határozati javaslat elfogadásával?
A bizottság tagjai 3 igen szavazattal, ellenszavazat nélkül a következő határozatot hozták:

9/2024. (I. 31.) P. Ü. V. Biz. hat.

Építési telek kialakításával kapcsolatos javaslat

1./ A Pénzügyi, Ügyrendi és Városgazdálkodási Bizottság megtárgyalta a napirendet és úgy határoz, hogy a Dunavecse 1828/3 hrsz-ú, kivett beépítetlen terület megnevezésű, 513 m2 nagyságú ingatlant javasolja megvásárolni.
2./ Ezen határozatról értesül:

- Molnár Gyula képviselő, a bizottság elnöke

Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 14,58-kor bezárta.

Kmft.

      
           Molnár Gyula




        Aranyi János Gábor

                     a bizottság elnöke


                       a bizottság tagja                                                       

